তদন্তকারী সংস্থার হাতে উমর ও মুজাম্মিলের ডায়েরি, কী তথ্য মিলল?

নয়াদিল্লি: ১০ নভেম্বর দিল্লির লালকেল্লার (Red Fort) কাছে ভয়াবহ বোমা হামলার তদন্তে বড় ধরনের তথ্য বেরিয়ে এসেছে। বুধবার গভীর রাতে পুলিশ এবং ফরেনসিক দল নিশ্চিত করেছে, বিস্ফোরক ভর্তি হুন্ডাই i20 গাড়ির চালক জঙ্গি চিকিৎসক উমর মহম্মদ (Delhi Case Accused Umar)। উমরের দেহাংশের সঙ্গে তাঁর মা এবং ভাইয়ের ডিএনএ পরীক্ষা করে দেখা হয়েছে। পরীক্ষায় সেই ডিএনএ একশো শতাংশ মিলে গিয়েছে। বিস্ফোরণকাণ্ডে ফের প্রকাশ্যে চাঞ্চল্যকর তথ্য। চিকিৎসক মুজাম্মিল শাকিল ও বিস্ফোরণের মাস্টারমাইন্ড উমর-উন-নবির ডায়েরির হদিশ পেল পুলিশ (Police)। ডায়েরিতে সাঙ্কেতিক ভাষায় লেখা বহু তথ্য। সঙ্কেত ডিকোড করলে আঁচ মিলতে পারে জঙ্গিদের গোপন পরিকল্পনার, এমনটাই জানা গিয়েছে।

সূত্রের খবর, ডায়েরিতে ৮ থেকে ১২ নভেম্বরের বিশেষ উল্লেখ ছিল। বিস্ফোরণ ঘটেছে ১০ নভেম্বর, ৮ থেকে ১২ তারিখের মধ্যে আর কী পরিকল্পনা ছিল জঙ্গিদের তা জানতে তৎপর তদন্তকারীরা। ওই ডায়েরিতেই রয়েছে ২৫ জনের নাম। দলের বাকিরা কোথায়? চলছে খোঁজ। এই ২৫ জনের বেশিরভাগ জম্মু-কাশ্মীর এবং ফরিদাবাদের বাসিন্দা। তদন্তকারীদের অনুমান, বেশ কয়েকদিন ধরেই সন্ত্রাসের পরিকল্পনা করছিল অভিযুক্তরা। দিল্লি পুলিশ সূত্রে খবর, ধারাবাহিক বিস্ফোরণের ষড়যন্ত্র করেছিল ৮ জন। চারটি শহরে একই সময়ে বিস্ফোরণের পরিকল্পনা ছিল। ২ জন করে চারটি দলে ভাগ হয়ে বিস্ফোরণের ছক জঙ্গিদের। অন্যদিকে, দিল্লির লালকেল্লায় ভয়াবহ বিস্ফোরণের আগে অর্থ সংগ্রহ করছিল ডক্টরর্স গ্যাং, তদন্তে উঠে এসেছে এমনই চাঞ্চল্যকর তথ্য।

আরও পড়ুন: বিস্ফোরণের আগে মসজিদে যান উমর, নতুন সিসিটিভি ফুটেজ প্রকাশ্যে!

তদন্তকারীদের একটি সূত্রের দাবি, চিকিৎসক উমর-উন-নবির সঙ্গে যোগাযোগের জন্য সাঙ্কেতিক নাম ব্যবহার করা হচ্ছিল। সেই সাঙ্কেতিক নাম চিহ্নিত করা হয়েছে।সূত্রের আরও দাবি, দিল্লির জঙ্গি মডিউলকে পরিচালনা করা হচ্ছিল ওই সাঙ্কেতিক নাম ব্যবহার করে। আর সেই নির্দেশ আসছিল তুরস্কের এক হ্যান্ডলারের কাছ থেকে।মূলত জইশ-ই-মহম্মদ এবং অনসার গজওয়াত-উল-হিন্দ— এই দুই জঙ্গি সংগঠনের হ্যান্ডলারদের সঙ্গে উমরদের যোগাযোগের মাধ্যম হিসাবে কাজ করছিল ‘উকাসা’ তথা তুরস্কের হ্যান্ডলার।

দেখুন ভিডিও